BODOLAND रादाब: मुसलपुर, 23 एप्रिल: गिख्रंथाव कर’ना भाइरासा भारतनि गोबां रायजोआव साग्लोबनायजों लोगोसेनो आसामनि जिल्लाआवबो सानफ्रोमबो बांनानै सुबुंनि जिउ जोबनायखौ नुनो मोन्दों । थिक बे रोखोमैनो बाक्सा जिल्लाआवबो कभित-19 जों साग्लोबजानाय सुबुंनि अनजिमाया खम नंलिया । बाक्सा जिल्लाआव कभित-19 पजितिव मोननाय सुबुंनि अनजिमाया दासिम 47 जानानै दं । बाक्सा जिल्ला देहा बिफाना कभित-19 टेस्ट खालामबाय थानायनि उनाव सानफ्रोमबो बांनायखौ नुनो मोन्दों । कभित-19 पजितिभखौ होबथानो थाखाय थियारि जादों जिल्ला देहा बिफाना, बाक्सा जिल्ला सावस्रि बिफाननि बिथोनगिरि ड• मबिदुर रहमान बिथांआ खौरांगिरिफोरनि सिगांआव बुंथियोदि बाक्सा जिल्लाआव दासिम 17,161 रेपिड टेस्ट आरो 162 आर टि पि सि आर टेस्ट खालामनाय जाबाय होनना फोरमायथियो । बेजों लोगोसेनो जिल्लाआव थानाय डा• रबि बर’ सिभिल देहा फाहामसालिआव कभित-19 नि थाखाय 42 था बिस’ना थियारि खालामनाय जाबाय । बेनि अनगायैबो जिल्लानि सिंआव थानाय बर’मा, नाग्रिजुलि, आरो सालबारि आदर्स देहा फाहामसालिआव कभित-19 नि थाखाय बिस’ना थियारि खालामनाय जादों होननाबो फोरमायथियो । बेफोर देहा फाहामसालिनि बिस’नाखौ लानानै बाक्साआव कभित-19 थाखाय 182 था बिस’ना थियारि खालामनाय जाबाय । मख’नो नांगोनदि बाक्सा जिल्लाआव 33 हाजार सुबुंफोरखौ भेकसिन होनाय जाबाय । जिल्ला देहा बिफाननि आखाइआव बे समाव 3220 दज’ कभित सिल्क आरो 4720 दज क-भेकसिन दं । बेजों लोगोसेनो 50 अक्सिजेन सिलेन्डर आरो गं 6 डि एल सि सिलेन्डर बाक्सा जिल्ला देहा बिफाननि आखाइआव दं । बाक्सा जिल्लाआव कभित-19 बेरामिखौ फाहामथाइ होनो थाखाय लांनाय लाबोनायनि थाखाय गारि, देहा फाहामगिरि, नार्स, आसा मावथि, बिथांमोनहा थियारि दं होनना बाक्सा जिल्ला देहा बिफाननिफ्राय फोरमायथियो ।